A BIZOTTSÁG HATÁROZATA
(2006. május 23.)
a Madeira-szigetek tekintetében a 2003/54/EK irányelv egyes rendelkezéseitől való eltérésről
(az értesítés a C(2006) 2008. számú dokumentummal történt)
(Csak a portugál nyelvű szöveg hiteles)
(2006/375/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a villamos energia belső piacára vonatkozó közös szabályokról és a 96/92/EK irányelv hatályon kívül helyezéséről szóló, 2003. június 26-i 2003/54/EK európai parlamenti és tanácsi irányelvre (1), és különösen annak 26. cikke (1) bekezdésére,
mivel:
(1)
A 2003/54/EK irányelv 26. cikkének (1) bekezdése előírja, hogy azok a tagállamok, amelyek az irányelv hatálybalépését követően bizonyítani tudják, hogy alapvető problémák vannak kis, szigetüzemben működő rendszereik üzemeltetésével, eltérést kérelmezhetnek az irányelv IV., V., VI., VII. fejezete, valamint a szigetüzemben működő mikrorendszerek esetében annak III. fejezete rendelkezéseitől felújítás, fejlesztés és a meglévő kapacitás növelése esetén; és az eltérést számukra a Bizottság hagyhatja jóvá.
(2)
Portugália 2005. augusztus 18-án a Madeira-szigetek tekintetében a 2003/54/EK irányelv III., IV., V., VI. és VII. fejezetének rendelkezéseitől való, határozatlan időre szóló eltérés iránti kérelmet nyújtott be a Bizottsághoz.
(3)
A Madeira-szigetek a 2003/54/EK irányelv 2. cikke (27) bekezdésének meghatározása szerint szigetüzemben működő mikrorendszernek minősül.
(4)
Az EK-Szerződés 299. cikkének (2) bekezdése sajátos jellemzőként elismerte a Madeira-szigetek távoli fekvését, sziget jellegét, kis méretét, valamint kedvezőtlen domborzati és éghajlati viszonyait.
(5)
A portugál kérelemhez csatolt dokumentumok megfelelő bizonyítékul szolgálnak arra, hogy a villamos energia terén a versenyképes piac megvalósításának célkitűzése lehetetlen vagy kivitelezhetetlen, tekintve a termelés igen alacsony szintjét, illetve azt a tényt, hogy a szigetek egymástól is elszigeteltek. Egy ilyen kis rendszerben gyakran nem lehetséges, hogy szigetenként egynél több áramfejlesztő üzem működjön, ami valószínűtlenné teszi a versengő áramfejlesztők meglétét. A piac mérete aligha ösztönzi az engedélykérelmek vagy a pályázati ajánlatok benyújtását, ilyen feltételek mellett az ellátás biztonsága és minősége a legfontosabb szempont. Ezen túlmenően nincs magasfeszültségű átviteli rendszer, és a termelésben kialakuló verseny hiányában az irányelvnek az elosztási rendszerek szétválasztására vonatkozó követelményei értelmüket vesztik. Ugyanezek a megfontolások érvényesek a harmadik feleknek a rendszerhez való hozzáférésére is.
(6)
Miután megvizsgálta Portugália kérelmének jogosságát, a Bizottság meggyőződött arról, hogy az eltérés és alkalmazásának feltételei nem fogják veszélyeztetni az irányelv célkitűzéseinek megvalósulását.
(7)
Figyelembe kell azonban venni a közép- és hosszú távon lehetséges technológiai fejlesztéseket, amelyek jelentős változásokat idézhetnek elő.
(8)
A Bizottság a 2003/54/EK irányelv 26. cikke (1) bekezdésében előírtaknak megfelelően valamennyi tagállammal konzultált.
ELFOGADTA EZT A HATÁROZATOT:
1. cikk
A IV., V., VI., VII. fejezetek vonatkozó rendelkezéseitől, valamint a III. fejezet vonatkozó rendelkezéseitől a fejlesztés és a meglévő kapacitás növelése esetén Portugália számára eltérésért kell biztosítani a Madeira-szigetek tekintetében.
2. cikk
A portugál nemzeti hatóságok nyomon követik a Madeira-szigetek villamosenergia-ágazatának fejlődését, és tájékoztatják a Bizottságot bármely olyan jelentős változásról, amely az engedélyezett eltérés felülvizsgálatát szükségessé tehetné. Legkésőbb 2010. december 31-étől kezdődően négyévente általános jelentést kell benyújtani.
3. cikk
Ez az eltérés határozatlan időre szól. A Madeira-szigetek villamosenergia-ágazatában bekövetkező jelentős változások esetén a Bizottság felülvizsgálhatja az eltérést.
4. cikk
Ennek a határozatnak a Portugál Köztársaság a címzettje.
Kelt Brüsszelben, 2006. május 23-án.